కారు నుంచి రోడ్డుపై చెత్తపడేసిన వ్యక్తికి.. ఆ పిల్లాడు భలే బుద్ధి చెప్పాడు WATCH LIVE TV
Glenn Maxwell: అప్‌డేటెడ్ మాక్స్‌వెల్.. కుల్దీప్ నిలువరిస్తాడా!
ఒకప్పుడు తనను ముప్పుతిప్పులు పెట్టిన చాహల్‌ను రెండో టీ20లో మాక్స్‌వెల్ ఉతికారేశాడు. దీంతో ఇప్పుడు అతని కన్ను కుల్దీప్ యాదవ్‌పై పడింది. హైదరాబాద్ వన్డేలో మాక్స్‌వెల్‌ను కుల్దీప్ నిలువరిస్తాడో లేదో చూడాలి!
Samayam Telugu | Updated:
Mar 2, 2019, 01:30PM IST
Glenn Maxwell: అప్‌డేటెడ్ మాక్స్‌వెల్.. కుల్దీప్ నిలువరిస్తాడా!
ఆస్ట్రేలియా విధ్వంసకర బ్యాట్స్‌మన్ గ్లెన్ మాక్స్‌వెల్ అప్‌డేట్ అయ్యాడు. గతంలో యజ్వేంద్ర చాహల్ బౌలింగ్‌లో ఇబ్బంది పడిన మాక్స్‌వెల్.. ఇటీవలి బెంగళూరు టీ20 మ్యాచ్‌లో ఉతికారేశాడు. 2017లో భారత పర్యటనకు వచ్చిన ఆస్ట్రేలియా ఐదు వన్డేలు, మూడు టీ20లు ఆడింది. వన్డే సిరీస్‌లో మూడు మ్యాచ్‌లు ఆడిన మాక్స్‌వెల్ కేవలం 58 పరుగులు మాత్రమే చేశాడు. దీంతో తరవాత రెండు మ్యాచ్‌లకు పక్కన పెట్టేశారు. ఈ మూడు మ్యాచుల్లోనూ మాక్స్‌వెల్‌ను ఔట్ చేసింది చాహలే. ఆ తరవాత జరిగిన టీ20 సిరీస్‌ తొలి మ్యాచ్‌లోనూ మాక్స్‌వెల్ వికెట్ చాహలే తీశాడు. ఆఖరికి ఈ ఏడాది ఫిబ్రవరి 24న జరిగిన తొలి టీ20లోనూ మాక్స్‌వెల్ వికెట్ చాహలే పడగొట్టాడు.
టీ20లు, వన్డేలు, ఐపీఎల్ మ్యాచుల్లో కలుపుకుని ఇప్పటి వరకు మాక్స్‌వెల్‌ను చాహల్ 8 సార్లు ఔట్ చేశాడు. ఆస్ట్రేలియాపై 12 మ్యాచ్‌లు మాత్రమే ఆడిన చాహల్.. ప్రతి రెండు మ్యాచ్‌లకు ఒకసారి చొప్పున మాక్స్‌వెల్‌ను ఔట్ చేశాడు. మాక్స్‌వెల్‌పై ఇంత మంచి ట్రాక్ రికార్డ్ ఉన్న చాహల్.. ఫిబ్రవరి 27న జరిగిన రెండో టీ20లో ప్రభావం చూపలేకపోయాడు. చాహల్ బౌలింగ్‌ను మాక్స్‌వెల్ ఉతికారేశాడు. చాహల్ వేసిన 16వ ఓవర్‌లో మాక్స్‌వెల్ కొట్టిన రెండు సిక్సులు మ్యాచ్‌కే హైలైట్. మొదట లెంగ్ స్టంప్ మీదుగా వేసిన బంతిని సిక్స్ బాదిన మాక్స్‌వెల్.. ఆ తరవాత ఆఫ్ స్టంప్ మీదుగా వేసిన బంతిని రివర్స్ స్వీప్ ఆడి సిక్స్‌గా మలిచాడు. మొత్తానికి చాహల్‌పై తన కసి మొత్తాన్ని ఈ మ్యాచ్‌తో తీర్చేసుకున్నాడు.
అయితే ఇప్పుడు కుల్దీప్ యాదవ్ వంతు వచ్చింది. ఆసీస్‌పై కుల్దీప్ యాదవ్‌కు కూడా మంచి రికార్డ్ ఉంది. 2017లో భారత్‌లో జరిగిన 4 టెస్టుల సిరీస్‌లో కుల్దీప్ రాణించాడు. ధర్మశాల టెస్టులో మాక్స్‌వెల్ వికెట్‌ను కుల్దీప్ తీశాడు. మాక్స్‌వెల్‌ను క్లీన్ బౌల్డ్ చేశాడు. చాహల్ బౌలింగ్‌ను మాక్స్‌వెల్ అంచనా వేసేస్తున్నాడు కాబట్టి హైదరాబాద్ వన్డేలో కుల్దీప్ యాదవ్‌ను ప్రయోగించాలని టీమ్ ఇండియా చూస్తోంది. ఈ చైనామెన్ స్పిన్నర్ ద్వారా మాక్స్‌వెల్ దూకుడుకు కళ్లెం వేయాలని కోహ్లీ యోచిస్తున్నాడు. మరోవైపు నేటి వన్డేలో మాక్స్‌వెల్‌ను బ్యాటింగ్‌ ఆర్డర్‌లో ముందుగా పంపాలని కెప్టెన్ ఫించ్ చూస్తున్నాడు.
 
Telugu News App ఏపీ, తెలంగాణకు సంబంధించిన లేటెస్ట్ అప్‌డేట్స్‌, జాతీయ, అంతర్జాతీయ, ఎడ్యుకేషన్, బిజినెస్, సినిమా, ఆధ్యాత్మికం, స్పోర్ట్స్, వైరల్ కథనాల కోసం తెలుగు సమయం యాప్‌ను డౌన్‌లోడ్ చేసుకోండి.